title: Decizia nr. 303/14/COL a Autorității AELS de Supraveghere din 15 iulie 2014 prin care Norvegia este autorizată să aplice derogări de la anumite norme comune în materie de siguranță a aviației în temeiul articolului 14 alineatul (6) din actul menționat la punctul 66n din anexa XIII la Acordul privind Spațiul Economic European [Regulamentul (CE) nr. 216/2008 al Parlamentului European și al Consiliului din 20 februarie 2008 privind normele comune în domeniul aviației civile și instituirea unei Agenții Europene de Siguranță a Aviației și de abrogare a Directivei 91/670/CEE a Consiliului, a Regulamentului (CE) nr. 1592/2002 și a Directivei 2004/36/CE, astfel cum a fost modificat] [2015/1945]

text:
               29.10.2015

               RO

               Jurnalul Oficial al Uniunii Europene

               L 283/18

         DECIZIA NR. 303/14/COL A AUTORITĂȚII AELS DE SUPRAVEGHERE
   din 15 iulie 2014
   prin care Norvegia este autorizată să aplice derogări de la anumite norme comune în materie de siguranță a aviației în temeiul articolului 14 alineatul (6) din actul menționat la punctul 66n din anexa XIII la Acordul privind Spațiul Economic European [Regulamentul (CE) nr. 216/2008 al Parlamentului European și al Consiliului din 20 februarie 2008 privind normele comune în domeniul aviației civile și instituirea unei Agenții Europene de Siguranță a Aviației și de abrogare a Directivei 91/670/CEE a Consiliului, a Regulamentului (CE) nr. 1592/2002 și a Directivei 2004/36/CE, astfel cum a fost modificat] [2015/1945]
   AUTORITATEA AELS DE SUPRAVEGHERE,

      având în vedere articolul 14 alineatele (6) și (7) din actul menționat la punctul 66n din anexa XIII la Acordul privind SEE, astfel cum a fost adaptat prin Decizia nr. 163/2011 a Comitetului mixt al SEE din 19 decembrie 2011,
      Regulamentul (CE) nr. 216/2008 al Parlamentului European și al Consiliului din 20 februarie 2008 privind normele comune în domeniul aviației civile și instituirea unei Agenții Europene de Siguranță a Aviației și de abrogare a Directivei 91/670/CEE a Consiliului, a Regulamentului (CE) nr. 1592/2002 și a Directivei 2004/36/CE, astfel cum a fost modificat;
      și punctul FCL.740.A din anexa I la actul menționat la punctul 66ne din anexa XIII la Acordul privind SEE, astfel cum a fost adaptat prin Decizia nr. 146/2013 a Comitetului mixt al SEE din 15 iulie 2013,
      Regulamentul (UE) nr. 1178/2011 al Comisiei din 3 noiembrie 2011 de stabilire a cerințelor tehnice și a procedurilor administrative referitoare la personalul navigant din aviația civilă în temeiul Regulamentului (CE) nr. 216/2008 al Parlamentului European și al Consiliului, astfel cum a fost modificat;
      astfel cum au fost adaptate la Acordul privind SEE prin Protocolul 1 la acesta,

   având în vedere avizul Comitetului pentru transporturi al AELS emis la 28 martie 2014,
   întrucât:

               (1)

               Norvegia a solicitat autorizarea de a aplica anumite derogări de la normele comune în materie de siguranță a aviației prevăzute în normele de punere în aplicare a Regulamentului (CE) nr. 216/2008.

               (2)

               În conformitate cu articolul 14 alineatul (7) din regulament, astfel cum a fost adaptat, Autoritatea AELS de Supraveghere a evaluat necesitatea derogării solicitate și nivelul de protecție care decurge din aplicarea acesteia, pe baza recomandării Agenției Europene de Siguranță a Aviației. Autoritatea concluzionează că derogarea va garanta un nivel de protecție echivalent cu cel atins prin aplicarea normelor comune în domeniul siguranței aviației, sub rezerva îndeplinirii anumitor condiții. Evaluarea derogării și condițiile aferente punerii în aplicare a acesteia sunt descrise în anexa la prezenta decizie de autorizare a derogării.

               (3)

               În temeiul articolului 14 alineatul (7) din Regulamentul (CE) nr. 216/2008, astfel cum a fost adaptat, derogarea acordată unui stat membru se notifică tuturor statelor membre, care, de asemenea, au dreptul să aplice respectiva măsură.

               (4)

               În conformitate cu articolul 1 din Decizia nr. 163/2011 a Comitetului mixt al SEE din 19 decembrie 2011 și cu punctul 3 literele (a) și (e) din anexa la aceasta, se consideră că termenul „stat membru (state membre)” cuprinde și statele AELS, în plus față de semnificația acestuia din regulamentul menționat anterior și Comisia Europeană comunică statelor membre ale UE informațiile privind această decizie pe care le-a primit de la Autoritatea AELS de Supraveghere.

               (5)

               Prezenta decizie ar trebui, prin urmare, să fie notificată tuturor statelor membre ale AELS, precum și Comisiei Europene, pentru a fi comunicată statelor membre ale UE.

               (6)

               Descrierea derogării și condițiile aferente acesteia ar trebui să fie de natură să le permită și altor state membre, în sensul Regulamentului (CE) nr. 216/2008, astfel cum a fost adaptat, să aplice respectiva măsură atunci când acestea se află în aceeași situație, fără a fi necesar să obțină o nouă aprobare din partea Autorității AELS de Supraveghere sau din partea Comisiei, după caz. Cu toate acestea, statele membre, în sensul Regulamentului (CE) nr. 216/2008, astfel cum a fost adaptat, ar trebui să notifice aplicarea derogărilor, întrucât acestea pot avea efecte în afara teritoriilor lor.

               (7)

               Măsurile prevăzute de prezenta decizie sunt conforme cu avizul Comitetului pentru transporturi al AELS,

         ADOPTĂ PREZENTA DECIZIE:
   Articolul 1
   Norvegia poate deroga de la cerințele menționate la punctul FCL.740.A din anexa I (partea FCL) la Regulamentul (UE) nr. 1178/2011, astfel cum a fost adaptat, astfel cum se precizează în anexa la prezenta decizie.
   Articolul 2
   Toate statele membre în sensul Regulamentului (CE) nr. 216/2008, astfel cum a fost adaptat, au dreptul să aplice măsurile menționate la articolul 1, astfel cum se precizează în anexa la prezenta decizie, sub rezerva respectării obligației de notificare prevăzută la articolul 14 alineatul (6) din Regulamentul (CE) nr. 216/2008, astfel cum a fost adaptat.
   Articolul 3
   Prezenta decizie se adresează Norvegiei. Textul deciziei este autentic în limba engleză.
   Articolul 4
   Prezenta decizie se notifică Islandei, Principatului Liechtenstein, Norvegiei și Comisiei Europene.

      Adoptată la Bruxelles, la 15 iulie 2014.

            Pentru Autoritatea AELS de Supraveghere

         Helga JÓNSDÓTTIR

            Membru al Colegiului

         Xavier LEWIS

            Director

      ANEXĂ

         DEROGARE DE LA REGULAMENTUL (UE) NR. 1178/2011 AL COMISIEI
          (1)
         ACORDATĂ REGATULUI NORVEGIEI CU PRIVIRE LA ANUMITE ORE DE ZBOR PENTRU ANUMITE CALIFICĂRI DE CLASĂ

      1.   DESCRIEREA CERERII
      Punctul FCL.740.A litera (b) din anexa I (partea FCL) la Regulamentul (UE) nr. 1178/2011 prevede următoarele:

                     „(b)

                     Revalidarea calificărilor de clasă pentru avioane monomotor cu un singur pilot.

                                 (1)

                                 Calificările de clasă pentru avioane monomotor cu piston și calificările TMG. Pentru revalidarea calificărilor de clasă pentru avioane monomotor cu piston cu un singur pilot sau a calificărilor de clasă pentru TMG, solicitantul trebuie:

                                             (i)

                                             în intervalul de 3 luni precedent datei de expirare a calificării, să promoveze o verificare a competenței în clasa relevantă în conformitate cu apendicele 9 la prezenta parte, cu un examinator; sau

                                             (ii)

                                             în intervalul de 12 luni anterior datei expirării calificării, să efectueze 12 ore timp de zbor în clasa relevantă, inclusiv:

                                                         —

                                                         6 ore ca PIC;

                                                         —

                                                         12 decolări și 12 aterizări; și

                                                         —

                                                         un zbor de instruire de cel puțin 1 oră în compania unui instructor de zbor (FI) sau a unui instructor pentru calificarea de clasă (CRI). Solicitanții sunt scutiți de acest zbor dacă au promovat o verificare a competenței pentru o calificare de clasă sau de tip ori un test de îndemânare pentru orice altă clasă sau tip de avion.

                                 (2)

                                 În cazul în care solicitanții sunt titulari atât ai unei calificări de clasă pentru avioane monomotor cu piston (aterizare pe uscat), cât și ai unei calificări TMG, aceștia pot îndeplini cerințele de la punctul 1 în oricare dintre clase și pot obține revalidarea ambelor calificări.

                                 (3)

                                 Avioane cu turbopropulsie monomotor cu un singur pilot. Pentru revalidarea calificărilor de clasă pentru avioane cu turbopropulsie monomotor, solicitanții trebuie să promoveze, în intervalul de 3 luni precedent datei de expirare a calificării, o verificare a competenței în clasa relevantă în conformitate cu apendicele 9 la prezenta parte, cu un examinator.”

      Prin scrisoarea din 6 decembrie 2013, Guvernul Regatului Norvegiei („Norvegia”) a notificat Autorității AELS de Supraveghere („Autoritatea”) și Agenției Europene de Siguranță a Aviației („Agenția”), intenția sa de a deroga de la această prevedere a Regulamentului (UE) nr. 1178/2011 în temeiul articolului 14 alineatul (6) din Regulamentul (CE) nr. 216/2008, astfel cum a fost modificat (2).
      2.   EVALUAREA CERERII
      2.1.   Necesitatea derogării

      Autoritatea consideră că este oportun să se permită acordarea de credite privind timpul de zbor în cazul unor avioane care se încadrează în categoria calificărilor de clasă pentru avioane monomotor cu piston („SEP”) cu aterizare pe uscat și pe apă, în vederea revalidării ambelor calificări la categoria „în funcție de experiență”. Regulamentul (UE) nr. 1178/2011 nu abordează această situație, nici nu oferă claritate pentru cazul piloților de avioane-amfibie, fapt care creează o sarcină inutilă pentru titularii de licențe.
      2.2.   Echivalența nivelului de protecție

      Pentru a demonstra necesitatea derogării de la norma în cauză, Norvegia a oferit următoarele argumente: pentru pilotarea unui avion monomotor cu piston este necesar ca piloții să obțină o calificare de clasă valabilă (SEP), ca parte integrantă a licenței pe care o dețin, conforme cu partea FCL; partea FCL prevede două calificări de clasă pentru avioanele monomotor cu piston: calificarea pentru avioanele monomotor cu piston (cu roți sau schiuri) care acționează pe uscat și calificarea pentru hidroavioane (cu o cocă sau flotoare); partea FCL nu prevede nicio dispoziție specifică pentru avioanele-amfibie (care își pot schimba configurația în timpul zborului, pentru a acționa pe uscat sau pe apă); în plus, piloții care doresc să obțină o revalidare a privilegiilor aferente oricăreia dintre calificările de clasă pentru avioanele monomotor cu piston trebuie să îndeplinească cerințele de la punctul FCL.740.A litera (b) din anexa I (partea FCL) la Regulamentul (UE) nr. 1178/2011.
      În plus, Norvegia a susținut că, pentru a îndeplini cerințele menționate, se acceptă deja utilizarea avioanelor-amfibie pentru revalidarea ambelor calificări prin operarea acestora atât ca avioane terestre, cât și ca hidroavioane. În cazul avioanelor-amfibie, caracteristicile privind numărul de ore de zbor pe rută vor fi identice. Diferențele dintre acestea se referă doar la rulajul la sol, etapele de decolare și aterizare/coborâre. Dispozițiile de la punctul FCL.740.A litera (b) punctul 2 recunosc deja că experiența de zbor dobândită în clasa de avioane monomotor cu piston (terestre) sau în clasa de motoplanoare de agrement (Touring Motor Glider – TMG) poate fi utilizată atât pentru revalidarea calificărilor de clasă aferente avioanelor monomotor cu piston, cât și pentru revalidarea calificărilor de clasă aferente motoplanoarelor de agrement. Cerințele ar trebui să reflecte similitudinile și diferențele dintre clase.
      În urma evaluării cererii de derogare, Agenția a admis că nu este necesar să i se solicite unui pilot care deține o licență pentru ambele calificări de clasă să îndeplinească toate cerințele privind experiența de zbor dobândită atât pe avioane terestre, cât și pe hidroavioane, prevăzute la punctul FCL.740.A litera (b), și că acest lucru creează o povară excesivă pentru titularul licenței de zbor.
      Agenția a remarcat, de asemenea, că revizuirea în curs a punctului FCL.002 a propus deja modificarea dispoziției de la punctul FCL.740A litera (b) pentru a include dispoziții privind revalidarea în funcție de experiență în cazul piloților care dețin licențe de zbor atât pentru avioane monomotor cu piston cu aterizare pe uscat, cât și pentru avioane monomotor cu piston cu aterizare pe mare.
      În consecință, în recomandarea sa privind punerea în aplicare a articolului 14 alineatul (6) din Regulamentul (CE) nr. 216/2008, Agenția a conchis că, prin adoptarea propunerii Norvegiei, nivelul de protecție va fi menținut.
      3.   DESCRIEREA DEROGĂRII
      Derogarea propusă privind dispozițiile punctului FCL.740.A litera (b) din anexa I (partea FCL) la Regulamentul (UE) nr. 1178/2011 urmărește să permită ca piloții comandanți să fie creditați cu cinci ore din totalul de șase ore obținute pentru una dintre clase în beneficiul celeilalte clase.
      Prin urmare, dispozițiile de la punctul FCL740.A litera (b) punctul 3 din anexa I (partea FCL) la Regulamentul (UE) nr. 1178/2011 se aplică următorului paragraf:

                     „(3)

                     În cazul în care un solicitant deține atât o calificare de clasă pentru avioane monomotor cu piston cu aterizare pe uscat, cât și o calificare de clasă pentru avioane monomotor cu piston cu aterizare pe mare, acesta poate să îndeplinească cerințele de la punctul FCL.740 litera (b) punctul 1 subpunctul (ii) pentru a obține revalidarea ambelor calificări prin efectuarea, în intervalul de 12 luni precedent datei de expirare a calificării, a 12 ore timp de zbor pe avioane monomotor cu piston, inclusiv:

                                 —

                                 6 ore în calitate de pilot comandant pe avioane monomotor cu piston, dintre care cel puțin 1 oră trebuie să fie la bordul unui avion terestru sau al unui avion-amfibie operat ca avion terestru și cel puțin 1 oră la bordul unui hidroavion sau al unui avion-amfibie operat ca hidroavion; și

                                 —

                                 12 decolări și aterizări pe uscat și 12 decolări și aterizări pe apă; și

                                 —

                                 un zbor de instruire de cel puțin 1 oră în prezența unui instructor de zbor (FI) sau a unui instructor pentru calificarea de clasă (CRI). Acest zbor de instruire poate fi efectuat la bordul unui avion monomotor cu piston, al unui hidroavion sau al unui avion-amfibie. Solicitanții sunt scutiți de acest zbor dacă au trecut cu succes proba de verificare a competenței pentru o calificare de clasă sau de tip, un test de îndemânare ori o evaluare a competenței pentru orice altă clasă sau tip de avion.”

      4.   CONDIȚII AFERENTE APLICĂRII DEROGĂRII
      Această derogare se aplică titularilor de licențe eliberate în conformitate cu anexa I (partea FCL) la Regulamentul (UE) nr. 1178/2011.
      5.   APLICABILITATEA GENERALĂ A DEROGĂRII
      Toate statele AELS pot aplica această derogare, sub rezerva îndeplinirii condițiilor descrise la punctul 4.

         (1)  Actul menționat la punctul 66ne din anexa XIII la Acordul privind SEE [Regulamentul (UE) Nr. 1178/2011 al Comisiei din 3 noiembrie 2011 de stabilire a cerințelor tehnice și a procedurilor administrative referitoare la personalul navigant din aviația civilă în temeiul Regulamentului (CE) nr. 216/2008 al Parlamentului European și al Consiliului (astfel cum a fost modificat)], astfel cum a fost adaptat la Acordul privind SEE prin protocolul 1 la acesta.

         (2)  Actul menționat la punctul 66n din anexa XIII la Acordul privind SEE [Regulamentul (CE) nr. 216/2008 al Parlamentului European și al Consiliului din 20 februarie 2008 privind normele comune în domeniul aviației civile și instituirea unei Agenții Europene de Siguranță a Aviației și de abrogare a Directivei 91/670/CEE a Consiliului, a Regulamentului (CE) nr. 1592/2002 și a Directivei 2004/36/CE (astfel cum a fost modificat)], astfel cum a fost adaptat la Acordul privind SEE prin protocolul 1 la acesta.


title: 2010/610/PESC: Decizia EUSEC/2/2010 a Comitetului politic și de securitate din 8 octombrie 2010 privind numirea șefului misiunii pentru misiunea de consiliere și de asistență a Uniunii Europene în domeniul reformei sectorului de securitate în Republica Democratică Congo (EUSEC RD Congo)

text:
               9.10.2010

               RO

               Jurnalul Oficial al Uniunii Europene

               L 266/61

         DECIZIA EUSEC/2/2010 A COMITETULUI POLITIC ȘI DE SECURITATE
   din 8 octombrie 2010
   privind numirea șefului misiunii pentru misiunea de consiliere și de asistență a Uniunii Europene în domeniul reformei sectorului de securitate în Republica Democratică Congo (EUSEC RD Congo)
   (2010/610/PESC)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 38,
   având în vedere Decizia 2010/565/PESC a Consiliului din 21 septembrie 2010 privind misiunea de consiliere și de asistență a Uniunii Europene în domeniul reformei sectorului de securitate în Republica Democratică Congo (EUSEC RD Congo) (1), în special articolul 8,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât, în temeiul articolului 8 din Decizia 2010/565/PESC, Consiliul a autorizat Comitetul politic și de securitate (COPS), inter alia, să adopte decizii privind numirea șefului misiunii,
   ADOPTĂ PREZENTA DECIZIE:
   Articolul 1
   Prin prezenta decizie, domnul António MARTINS este numit în calitate de șef al misiunii de consiliere și de asistență a Uniunii Europene în domeniul reformei sectorului de securitate în Republica Democratică Congo (EUSEC RD Congo).
   Articolul 2
   Prezenta decizie intră în vigoare la data de 1 octombrie 2010.

      Adoptată la Bruxelles, 8 octombrie 2010.

            Pentru Comitetul politic și de securitate

            Președintele

         W. STEVENS

      (1)  JO L 248, 22.9.2010, p. 59.


title: 2011/287/UE: Decizia Consiliului din 13 mai 2011 de stabilire a poziției care urmează să fie adoptată de Uniunea Europeană în cadrul Consiliului General al Organizației Mondiale a Comerțului privind aderarea Republicii Vanuatu la Organizația Mondială a Comerțului

text:
               19.5.2011

               RO

               Jurnalul Oficial al Uniunii Europene

               L 132/14

         DECIZIA CONSILIULUI
   din 13 mai 2011
   de stabilire a poziției care urmează să fie adoptată de Uniunea Europeană în cadrul Consiliului General al Organizației Mondiale a Comerțului privind aderarea Republicii Vanuatu la Organizația Mondială a Comerțului
   (2011/287/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 91, articolul 100 alineatul (2) și articolul 207, coroborate cu articolul 218 alineatul (9),
   având în vedere propunerea Comisiei Europene,
   întrucât:

               (1)

               La 7 iulie 1995, guvernul Republicii Vanuatu a depus o cerere de aderare la Acordul de instituire a Organizației Mondiale a Comerțului (OMC), în temeiul articolului XII din respectivul acord.

               (2)

               La 11 iulie 1995 a fost instituit un grup de lucru pentru aderarea Republicii Vanuatu la OMC pentru a se ajunge la un acord privind condițiile de aderare acceptabile atât pentru Republica Vanuatu, cât și pentru toți ceilalți membri ai OMC.

               (3)

               Comisia, în numele Uniunii, a negociat o serie cuprinzătoare de angajamente de deschidere a pieței din partea Republicii Vanuatu, care prezintă o importanță deosebită pentru Uniune.

               (4)

               Aceste angajamente sunt în prezent încorporate în Protocolul de aderare a Republicii Vanuatu la OMC.

               (5)

               Se preconizează că aderarea Republicii Vanuatu la OMC va avea o contribuție pozitivă și de durată la procesul de reformă economică și dezvoltare durabilă din această țară.

               (6)

               În consecință, protocolul de aderare ar trebui aprobat.

               (7)

               Conform articolului XII din Acordul de instituire a OMC, condițiile de aderare sunt convenite între membrul aderent și OMC, iar Conferința Ministerială a OMC aprobă condițiile de aderare din partea OMC. Articolul IV.2 din Acordul de instituire a OMC prevede că, în intervalele dintre reuniunile Conferinței Ministeriale, funcțiile acesteia sunt exercitate de Consiliul General.

               (8)

               Prin urmare, este necesar să se stabilească poziția Uniunii în cadrul Consiliului General,

         ADOPTĂ PREZENTA DECIZIE:
   Articolul 1
   Poziția care urmează să fie adoptată de Uniunea Europeană în cadrul Consiliului General al OMC privind aderarea Republicii Vanuatu la OMC este de a aproba aderarea.
   Articolul 2
   Prezenta decizie intră în vigoare la data adoptării.

      Adoptată la Bruxelles, 13 mai 2011.

            Pentru Consiliu

            Președintele

         MARTONYI J.


title: 2009/567/CE: Decizia Comisiei din 9 iulie 2009 de stabilire a criteriilor de acordare a etichetei ecologice comunitare pentru produse textile [notificată cu numărul C(2009) 4595] (Text cu relevanță pentru SEE)

text:
               29.7.2009

               RO

               Jurnalul Oficial al Uniunii Europene

               L 197/70

      DECIZIA COMISIEI

   din 9 iulie 2009
   de stabilire a criteriilor de acordare a etichetei ecologice comunitare pentru produse textile
   [notificată cu numărul C(2009) 4595]
   (Text cu relevanță pentru SEE)
   (2009/567/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 1980/2000 al Parlamentului European și al Consiliului din 17 iulie 2000 privind sistemul comunitar revizuit de acordare a etichetei ecologice (1), în special articolul 6 alineatul (1) al doilea paragraf,
   după consultarea Comitetului Uniunii Europene pentru etichetare ecologică,
   întrucât:

               (1)

               Regulamentul (CE) nr. 1980/2000 prevede că eticheta ecologică comunitară poate fi acordată unui produs care prezintă caracteristici care îi permit să contribuie semnificativ la îmbunătățirea unor aspecte de mediu esențiale.

               (2)

               Regulamentul (CE) nr. 1980/2000 prevede stabilirea unor criterii specifice de etichetare ecologică pe categorii de produse, elaborate pe baza criteriilor prevăzute de Comitetul Uniunii Europene pentru etichetare ecologică.

               (3)

               Regulamentul prevede, de asemenea, că revizuirea criteriilor de etichetare ecologică și a cerințelor asociate de evaluare și verificare trebuie să aibă loc în timp util, înainte de expirarea perioadei de valabilitate a criteriilor stabilite pentru grupul de produse în cauză.

               (4)

               În conformitate cu Regulamentul (CE) nr. 1980/2000, a avut loc revizuirea în timp util a criteriilor ecologice, precum și a cerințelor de evaluare și verificare stabilite prin Decizia 1999/178/CE a Comisiei din 17 februarie 1999 de stabilire a criteriilor de acordare a etichetei ecologice comunitare pentru produsele textile (2), modificată prin Decizia 2002/371/CE din 15 mai 2002 de stabilire a criteriilor de acordare a etichetei ecologice comunitare pentru produsele textile (3). Aceste criterii ecologice și cerințele de evaluare și verificare aferente sunt valabile până cel târziu la 31 decembrie 2009.

               (5)

               Având în vedere această revizuire, pentru a reflecta progresele științifice și evoluția pieței, este necesar să se modifice definiția grupului de produse și să se stabilească noi criterii ecologice.

               (6)

               Este necesar ca criteriile ecologice, precum și cerințele de evaluare și verificare aferente, să fie valabile pe o perioadă de patru ani de la data adoptării prezentei decizii.

               (7)

               Prin urmare, este necesar să se înlocuiască Decizia 1999/178/CE.

               (8)

               Este necesar să se acorde o perioadă de tranziție pentru producătorii ale căror produse au primit eticheta ecologică pentru produse textile pe baza criteriilor prevăzute de Decizia 1999/178/CE, astfel încât aceștia să dispună de suficient timp pentru a-și adapta produsele în vederea îndeplinirii criteriilor și cerințelor revizuite. Producătorilor trebuie să li se permită să prezinte cereri pe baza criteriilor prevăzute de Decizia 1999/178/CE sau de prezenta decizie până la încheierea perioadei de valabilitate a deciziei menționate.

               (9)

               Măsurile prevăzute de prezenta decizie sunt conforme cu avizul comitetului instituit prin articolul 17 din Regulamentul (CE) nr. 1980/2000,

         ADOPTĂ PREZENTA DECIZIE:
   Articolul 1
   Grupul de produse „produse textile” cuprinde:

               (a)

               îmbrăcăminte și accesorii din material textil: îmbrăcăminte și accesorii (precum batiste, eșarfe, poșete, sacoșe, rucsacuri, centuri etc.) cu un conținut de fibre textile de cel puțin 90 % din greutate;

               (b)

               textile de interior: produse textile utilizate în interiorul locuințelor, cu un conținut de fibre textile de cel puțin 90 % din greutate. Se includ preșurile și covoarele. Se exclud mochetele și tapetele;

               (c)

               fibre, fire și materiale (inclusiv cele durabile nețesute) care intră în compoziția textilelor și accesoriilor de îmbrăcăminte sau a textilelor de interior.

         Acest grup de produse nu va include textile tratate cu produse biocide, cu excepția cazurilor în care respectivele produse biocide sunt incluse în anexa IA la Directiva 98/8/CE a Parlamentului European și a Consiliului (4), situație în care substanța respectivă conferă textilelor proprietăți adiționale cu scopul nemijlocit de a proteja sănătatea umană (de exemplu produse biocide adăugate plaselor și obiectelor textile de îmbrăcăminte care protejează împotriva țânțarilor și puricilor, moliilor sau alergenilor, iar substanța activă în cauză este autorizată pentru utilizarea respectivă în conformitate cu anexa V la Directiva 98/8/CE.
   Pentru „îmbrăcăminte și accesorii textile”, precum și pentru „textile de interior”: puful, penele, membranele și husele nu se iau în considerare la calculul procentajului de fibre textile.
   Articolul 2
   Pentru a i se acorda eticheta ecologică comunitară pentru produse incluse în grupul de produse „produse textile” în conformitate cu Regulamentul (CE) nr. 1980/2000, un produs textil trebuie să îndeplinească criteriile stabilite în anexa la prezenta decizie.
   Articolul 3
   Criteriile ecologice pentru categoria de produse „produse textile”, precum și cerințele de evaluare și verificare aferente acestora sunt valabile pe o perioadă de patru ani de la adoptarea prezentei decizii.
   Articolul 4
   În scopuri administrative, numărul de cod atribuit grupului de produse numite „produse textile” este „016”.
   Articolul 5
   Decizia 1999/178/CE se abrogă.
   Articolul 6
   (1)   Cererile privind acordarea etichetei ecologice pentru produse incluse în grupul de produse „produse textile” depuse înainte de data adoptării prezentei decizii se evaluează în conformitate cu condițiile prevăzute de Decizia 1999/178/CE.
   (2)   Cererile de acordare a etichetei ecologice pentru produse incluse în grupul de produse „produse textile” depuse după data adoptării prezentei decizii, dar până cel târziu la 31 decembrie 2009, pot fi evaluate fie în conformitate cu criteriile stabilite în Decizia 1999/178/CE, fie în conformitate cu criteriile stabilite în prezenta decizie.
   Respectivele cereri sunt evaluate în funcție de criteriile în baza cărora au fost depuse.
   (3)   În cazul în care eticheta ecologică se acordă în baza unei cereri fundamentate pe criteriile stabilite în Decizia 1999/178/CE, eticheta ecologică respectivă poate fi utilizată pe o perioadă de douăsprezece luni de la data adoptării prezentei decizii.
   Articolul 7
   Prezenta decizie se adresează statelor membre.

      Adoptată la Bruxelles, 9 iulie 2009.

            Pentru Comisie

         Stavros DIMAS

            Membru al Comisiei

      (1)  JO L 237, 21.9.2000, p. 1.

      (2)  JO L 57, 5.3.1999, p. 21.

      (3)  JO L 133, 18.5.2002, p. 29.

      (4)  JO L 123, 4.4.1998, p. 1.

      ANEXĂ

         CADRU

         Scopurile criteriilor

      Aceste criterii au ca scop în special reducerea poluării apei legată de procesele cheie din lanțul de fabricație a textilelor, cuprinzând producția fibrelor, filarea, țesutul, împletitul, înălbirea, vopsirea și finisarea.
      Criteriile sunt stabilite la niveluri care promovează etichetarea produselor textile cu un impact scăzut asupra mediului.

         Condiții de evaluare și verificare

      Cerințele specifice de evaluare și verificare sunt indicate pentru fiecare criteriu.
      Atunci când solicitantului i se cere să prezinte declarații, documentație, analize, rapoarte de încercare sau alte dovezi care să ateste îndeplinirea acestor criterii, se înțelege că acestea pot proveni, după caz, de la solicitant și/sau de la furnizorul (furnizorii) său (săi) sau de la furnizorul (furnizorii) acestuia (acestora) etc.
      Dacă este cazul, se pot utiliza metode de încercare diferite de cele indicate pentru fiecare criteriu, în cazul în care organismul competent care examinează cererea le acceptă ca fiind echivalente.
      Unitatea funcțională, în funcție de care se definesc intrările și ieșirile, este de 1 kg de produse textile în condiții normale (65 % RH ± 4 % și 20 °C ± 2 °C; aceste condiții referitoare la norme sunt specificate în ISO 139 Textile – atmosfere standard pentru condiționare și încercare).
      După caz, organismele competente pot solicita documente justificative sau pot efectua verificări independente.
      Organismelor competente li se recomandă să ia în considerare, în procesul de evaluare a cererilor și de monitorizare a respectării criteriilor, aplicarea mecanismelor recunoscute de management de mediu, precum EMAS sau ISO 14001 (notă: nu se impune implementarea unor astfel de sisteme de management de mediu).

         CRITERII ECOLOGICE

      Criteriile sunt împărțite în trei categorii principale, referitoare la fibre textile, procese și substanțe chimice, respectiv eligibilitate pentru utilizare.
      CRITERII PRIVIND FIBRELE TEXTILE
      Criteriile privind fibrele specificate în această secțiune se aplică fibrelor acrilice, de bumbac și altor fibre naturale celulozice din semințe, elastanului, inului și altor fibre liberiene, lânii nespălate și altor fibre cheratinice, fibrelor celulozice artificiale, poliamidei, poliesterului și polipropilenei.
      Sunt permise și alte fibre pentru care nu există criterii specifice, cu excepția fibrelor minerale, de sticlă, metalice, de carbon și a altor fibre anorganice.
      Criteriile specificate în această secțiune pentru un anumit tip de fibră nu sunt obligatorii atunci când fibra respectivă contribuie cu mai puțin de 5 % la greutatea totală a fibrelor textile din produs. De asemenea, ele nu sunt obligatorii atunci când fibrele sunt reciclate. În acest context, fibrele reciclate sunt definite drept fibre provenind numai din deșeuri de la producătorii de textile și îmbrăcăminte sau din deșeuri provenite de la consumatorii finali (textile sau de altă natură). Cu toate acestea, cel puțin 85 % din greutatea tuturor fibrelor din produs trebuie să respecte fie criteriile specifice fibrei, în cazul în care acestea există, fie cele specifice produselor reciclate.

         Evaluare și verificare: Solicitantul trebuie să furnizeze informații detaliate privind compoziția produsului textil.
      1.   Acrilic

                  1.1.

                  Conținutul rezidual de nitril acrilic din fibra brută în momentul părăsirii instalației de producție a fibrelor trebuie să fie sub 1,5 mg/kg.

                     Evaluare și verificare: Solicitantul trebuie să furnizeze un raport de încercare folosind următoarea metodă de încercare: extragerea cu apă clocotită și analiza cantitativă prin cromatografie capilară în fază lichidă-gazoasă.

                  1.2.

                  Emisia de nitril acrilic în aer (din momentul polimerizării până la obținerea soluției de filare), exprimată ca medie anuală, trebuie să fie sub 1 g/kg de fibră produsă.

                     Evaluare și verificare: Solicitantul trebuie să furnizeze documentația detaliată și/sau rapoarte de încercare care să demonstreze îndeplinirea acestui criteriu, împreună cu o declarație de conformitate.

            2.   Bumbac și alte fibre celulozice naturale din semințe (inclusiv capoc)

      Bumbacul și alte fibre celulozice naturale din semințe (numite în continuare „bumbac”) nu trebuie să conțină peste 0,05 ppm (în funcție de cât permite sensibilitatea metodei de încercare) din fiecare dintre următoarele substanțe: aldrin, captafol, clordan, DDT, dieldrin, endrin, heptaclor, hexaclorbenzen, hexaclorciclohexan (izomeri totali), 2,4,5-T clordimeform, clorbenzilat, dinoseb și sărurile acestuia, monocrotofos, pentaclorfenol, toxafen, metamidofos, metilparation, paration, fosfamidon. Încercarea trebuie efectuată pe bumbac brut, înainte de a i se aplica orice alt tratament, pentru fiecare lot de bumbac sau de două ori pe an, în cazul în care se primesc mai mult de două loturi de bumbac pe an.
      Această cerință nu se aplică în cazurile în care peste 50 % din conținutul de bumbac provine din cultură biologică sau cultură de tranziție, respectiv atestat de o organizație independentă ca fiind produs în conformitate cu cerințele de producție și inspectare specificate în Regulamentul (CE) nr. 834/2007 (1).
      Această cerință nu se aplică în cazul în care se pot prezenta dovezi justificative care stabilesc identitatea agricultorilor producători a cel puțin 75 % din bumbacul utilizat în produsul finit, împreună cu o declarație din partea acestora prin care se specifică faptul că substanțele enumerate anterior nu au fost folosite pe plantațiile de bumbac sau în fabricile de prelucrare a bumbacului respectiv sau pentru bumbacul în sine.
      În cazul în care cel puțin 95 % din bumbacul dintr-un produs provine din cultură biologică, respectiv este certificat de o organizație independentă ca fiind produs în conformitate cu cerințele de producție și inspectare specificate în Regulamentul (CE) nr. 834/2007, solicitantul poate aplica mențiunea „bumbac ecologic” alături de eticheta ecologică. În cazul în care proporția de bumbac ecologic dintr-un produs se situează între 70 % și 95 %, atunci produsul poate fi etichetat „produs cu xy % bumbac ecologic”.

         Evaluare și verificare: Solicitantul prezintă fie certificatul de producție biologică a bumbacului, fie documentația care să ateste neutilizarea substanțelor de către agricultori, fie un raport de încercare, utilizând una dintre următoarele metode de încercare: după caz, US EPA 8081 A [pesticide organoclorate, cu extracție ultrasonică sau extracție Soxhlet și solvenți apolari (izooctan sau hexan)], 8151 A (erbicide clorate cu utilizare de metanol), 8141 A (compuși organofosforici) sau 8270 C (compuși organici semivolatili).
      Pe bază anuală trebuie să se utilizeze bumbac ecologic în proporție de minimum 3 %, atestat de o organizație independentă ca fiind produs în conformitate cu cerințele de producție și inspectare specificate în Regulamentul (CE) nr. 834/2007.
      Solicitantul trebuie să furnizeze:

                  —

                  informații cu privire la organismul de certificare;

                  —

                  o declarație în care să precizeze proporția de bumbac ecologic atestat utilizat pe bază anuală în producția totală de textile cu eticheta ecologică.

            Organismul competent poate solicita prezentarea de documentație suplimentară care să îi permită să stabilească dacă au fost îndeplinite cerințele în materie de standarde și de sistem de certificare.
      3.   Elastan

                  3.1.

                  Nu se folosesc compuși organostanici.

                     Evaluare și verificare: Solicitantul trebuie să prezinte o declarație de neutilizare.

                  3.2.

                  Emisiile de diizocianați aromatici în aer, la polimerizarea și la producerea fibrelor, măsurate în etapele corespunzătoare ale procesului, inclusiv emisiile fugitive, exprimate ca medie anuală, trebuie să fie mai mici de 5 mg/kg de fibre produse.

                     Evaluare și verificare: Solicitantul trebuie să furnizeze documentație detaliată și/sau rapoarte de încercare care să demonstreze îndeplinirea acestui criteriu, împreună cu o declarație de conformitate.

            4.   In și alte fibre liberiene (inclusiv cânepă, iută și ramie)

      Inul și alte fibre liberiene nu se obțin prin topire industrială în apă, cu excepția cazului în care apa reziduală rezultată în urma topirii este tratată pentru a reduce CCO sau COT cu cel puțin 75 % în cazul fibrelor de cânepă și cu cel puțin 95 % la in și la alte fibre liberiene.

         Evaluare și verificare: În cazul în care se folosește topirea industrială în apă, solicitantul furnizează un raport de încercare, folosind următoarea metodă de încercare: ISO 6060 (CCO).
      5.   Lână nespălată și alte fibre cheratinice (inclusiv lâna de oaie, cămilă, alpaca, capră)

                  5.1.

                  Conținutul total al următoarelor substanțe nu trebuie să depășească 0,5 ppm: γ-hexaclorciclohexan (lindan), α-hexaclorciclohexan, β-hexaclorciclohexan, δ-hexaclorciclohexan, aldrin, dieldrin, endrin, p,p′-DDT, p,p′-DDD.

                  5.2.

                  Conținutul total al următoarelor substanțe nu trebuie să depășească 2 ppm: diazinon, propetamfos, clorfenvinfos, diclorfention, clorpirifos, fenclorfos, etion, pirimifos metil.

                  5.3.

                  Conținutul total al următoarelor substanțe nu trebuie să depășească 0,5 ppm: cipermetrină, deltametrină, fenvalerat, cihalotrin, flumetrin.

                  5.4.

                  Conținutul total al următoarelor substanțe nu trebuie să depășească 2 ppm: diflubenzuron, triflumuron, diciclanil.

            Încercarea trebuie efectuată pe lână brută, înainte de a i se aplica orice alt tratament, pentru fiecare lot de lână sau de două ori pe an, în cazul în care se primesc mai mult de două loturi de lână pe an.
      Aceste cerințe detaliate la punctele 5.1, 5.2, 5.3 și 5.4 și luate separat nu se aplică în cazul în care pot fi prezentate documente justificative care atestă identitatea agricultorilor producători a cel puțin 75 % din fibrele de lână sau cheratinice în cauză, împreună cu o declarație din partea acestora care să specifice faptul că substanțele enumerate anterior nu au fost aplicate culturilor sau animalelor respective.

         Evaluare și verificare pentru punctele 5.1, 5.2, 5.3 și 5.4: Solicitantul trebuie să furnizeze fie documentația indicată anterior, fie un raport de încercare, utilizând următoarea metodă de încercare: IWTO Draft Test Method 59.

                  5.5.

                  În cazul efluentului de spălare deversat în sistemul de canalizare, CCO din deversare nu trebuie să depășească 60 g/kg de lână nespălată, iar efluentul va fi tratat în afara fabricii, astfel încât să determine o reducere cu cel puțin 75 % a conținutului de CCO, exprimat ca medie anuală.

            Pentru efluentul de spălare tratat în fabrică și deversat în apele de suprafață, CCO deversat în apele de suprafață nu trebuie să depășească 45 g/kg de lână nespălată. pH-ul efluentului deversat în apele de suprafață trebuie să fie între 6 și 9 (cu excepția cazului în care pH-ul apelor receptoare nu se înscrie în acest interval), iar temperatura trebuie să fie sub 40 °C (cu excepția cazului în care temperatura apei receptoare depășește această valoare). Uzina de spălare a lânii trebuie să descrie, în ansamblu, tratamentul aplicat efluentului de spălare și să monitorizeze în mod continuu nivelurile de CCO.

         Evaluare și verificare: Solicitantul trebuie să furnizeze date pertinente și rapoarte de încercare privind acest criteriu folosind următoarea metodă de încercare: ISO 6060.
      6.   Fibre celulozice artificiale (inclusiv viscoză, liocel, acetat, cupru, triacetat)

                  6.1.

                  Nivelul AOX din fibre nu trebuie să depășească 250 ppm.

                     Evaluare și verificare: Solicitantul trebuie să furnizeze un raport de încercare folosind următoarea metodă de încercare ISO 11480.97 (combustie controlată și microculometrie).

                  6.2.

                  Pentru fibrele de viscoză, conținutul de sulf al emisiilor de compuși ai sulfului în aer rezultate în urma prelucrării din timpul producției fibrelor, exprimat ca medie anuală, nu trebuie să depășească 120 g/kg de fibră filamentoasă produsă și 30 g/kg de fibră scurtă produsă. Atunci când ambele tipuri de fibre sunt produse în cadrul acestei fabrici, emisiile totale nu trebuie să depășească media ponderată corespunzătoare.

                     Evaluare și verificare: Solicitantul trebuie să furnizeze documentație detaliată și/sau rapoarte de încercare care să demonstreze îndeplinirea acestui criteriu, împreună cu o declarație de conformitate.

                  6.3.

                  Pentru fibrele de viscoză, emisia în apă de zinc rezultat la situl de producție, exprimată sub formă de medie anuală, nu trebuie să depășească 0,3 g/kg.

                     Evaluare și verificare: Solicitantul trebuie să furnizeze documentație detaliată și/sau rapoarte de încercare care să demonstreze îndeplinirea acestui criteriu, împreună cu o declarație de conformitate.

                  6.4.

                  Pentru fibrele de cupru, conținutul de cupru din efluentul evacuat din fabrica de producție, exprimat ca medie anuală, nu trebuie să depășească 0,1 ppm.

                     Evaluare și verificare: Solicitantul trebuie să furnizeze documentație detaliată și/sau rapoarte de încercare care să demonstreze îndeplinirea acestui criteriu, împreună cu o declarație de conformitate.

            7.   Poliamidă

      Emisiile în aer ale N2O, în timpul producției de monomeri, exprimată ca medie anuală, nu trebuie să depășească 10 g/kg poliamidă 6 produsă și 50 g/kg poliamidă 6,6 produsă.

         Evaluare și verificare: Solicitantul trebuie să furnizeze documentație detaliată și/sau rapoarte de încercare care să demonstreze îndeplinirea acestui criteriu, împreună cu o declarație de conformitate.
      8.   Poliester

                  8.1.

                  Cantitatea de antimoniu din fibrele de poliester nu trebuie să depășească 260 ppm. În cazul în care nu se folosește antimoniu, solicitantul poate menționa „Nu conține antimoniu” (sau un text echivalent) alături de eticheta ecologică.

                     Evaluare și verificare: Solicitantul trebuie să furnizeze o declarație de neutilizare sau un raport de încercare folosind următoarea metodă de încercare: determinare directă prin spectrometrie atomică de absorbție. Încercarea se efectuează asupra fibrei brute înainte de orice prelucrare umedă.

                  8.2.

                  Emisiile de COV pe parcursul polimerizării și producției de fibre de poliester, măsurate în etapele procesului în care aceste emisii se produc, inclusiv emisiile fugitive, exprimate ca medie anuală, nu trebuie să depășească 1,2 g/kg de rășină de poliester produs. (COV sunt orice compuși organici cu o presiune a vaporilor la 293,15 K de 0,01 kPa sau superioară sau cu o volatilitate corespunzătoare în anumite condiții de utilizare).

                     Evaluare și verificare: Solicitantul trebuie să furnizeze documentație detaliată și/sau rapoarte de încercare care să demonstreze îndeplinirea acestui criteriu, împreună cu o declarație de conformitate.

            9.   Polipropilenă

      Este interzisă utilizarea pigmenților pe bază de plumb.

         Evaluare și verificare: Solicitantul trebuie să prezinte o declarație de neutilizare.
      CRITERII PRIVIND PROCESELE ȘI SUBSTANȚELE CHIMICE
      Criteriile din această secțiune se aplică, după caz, tuturor etapelor de producție ale unui produs, inclusiv producției de fibre. Se admite că fibrele reciclate pot conține anumiți coloranți sau alte substanțe excluse de aceste criterii, însă numai în cazul în care acestea au fost aplicate în ciclul de viață anterior al fibrelor respective.
      10.   Produse auxiliare și agenți de finisare pentru fibre și fire textile

                  10.1.

                  Filare: Cel puțin 95 % (greutate uscată) din substanțele componente ale oricărui preparat de filare aplicat firelor textile trebuie să fie suficient de biodegradabil, iar, în caz contrar, se reciclează.
                  Se ia în considerare suma tuturor componenților.

                     Evaluare și verificare: În acest context, o substanță este considerată ca fiind „suficient de biodegradabilă”:

                              —

                              în cazul în care, atunci când este încercată printr-una din metodele OCDE 301 A, OCDE 301 E, ISO 7827, OCDE 302 A, ISO 9887, OCDE 302 B sau ISO 9888, prezintă o degradare procentuală de cel puțin 70 % în 28 zile; sau

                              —

                              în cazul în care, atunci când este încercată printr-una din metodele OCDE 301 B, ISO 9439, OCDE 301 C, OCDE 302 C, OCDE 301 D, ISO 10707, OCDE 301 F, ISO 9408, ISO 10708 sau ISO 14593, prezintă o degradare procentuală de cel puțin 60 % în 28 zile; sau

                              —

                              în cazul în care, atunci când este încercată printr-una din metodele OCDE 303 sau ISO 11733, prezintă o degradare procentuală de cel puțin 80 % în 28 zile; sau

                              —

                              pentru substanțele în cazul cărora aceste metode de încercare nu sunt aplicabile, în cazul în care se prezintă dovada unui nivel echivalent de biodegradare.

            Solicitantul trebuie să furnizeze documentația adecvată, fișe de date privind siguranța, rapoarte de încercare și/sau declarații, indicând metodele de încercare și rezultatele obținute, în conformitate cu cele de mai sus, și demonstrând îndeplinirea acestui criteriu pentru toate preparatele de filare folosite.

                  10.2.

                  Aditivi pentru soluții de filare, aditivi de filare și agenți de preparare pentru filare primară (inclusiv uleiuri pentru cardare, finisaje pentru filare și lubrifianți): Cel puțin 90 % (greutate uscată) din substanțele componente este suficient de biodegradabilă sau eliminabilă în stațiile de epurare a apelor reziduale.

            Această cerință nu se aplică agenților de preparare pentru filarea secundară (lubrifianți de filare, agenți de condiționare), uleiuri pentru bobinare, uleiuri pentru filare și răsucire, ceară, uleiuri pentru împletire, uleiuri de silicon și substanțe anorganice. Se ia în considerare suma tuturor componenților.

         Evaluare și verificare: În acest context, o substanță se consideră ca fiind „suficient de biodegradabilă sau eliminabilă în stațiile de epurare a apelor reziduale”:

                  —

                  în cazul în care, atunci când este încercată printr-una din metodele OCDE 301 A, OCDE 301 E, ISO 7827, OCDE 302 A, ISO 9887, OCDE 302 B sau ISO 9888, prezintă o degradare procentuală de cel puțin 70 % în 28 zile; sau

                  —

                  în cazul în care, atunci când este încercată printr-una din metodele OCDE 301 B, ISO 9439, OCDE 301 C, OCDE 302 C, OCDE 301 D, ISO 10707, OCDE 301 F, ISO 9408, ISO 10708 sau ISO 14593, prezintă o degradare procentuală de cel puțin 60 % în 28 zile; sau

                  —

                  în cazul în care, atunci când este încercată printr-una din metodele OCDE 303 sau ISO 11733, prezintă o degradare procentuală de cel puțin 80 % în 28 zile; sau

                  —

                  pentru substanțele în cazul cărora aceste metode de încercare nu sunt aplicabile, în cazul în care se prezintă dovada unui nivel echivalent de biodegradare sau eliminare.

            Solicitantul trebuie să prezinte documentația adecvată, fișe de date privind siguranța, rapoarte de încercare și/sau declarații, indicând metoda de încercare și rezultatele obținute, în conformitate cu cele de mai sus, și demonstrând îndeplinirea acestui criteriu pentru aditivii sau agenții de preparare utilizați.

                  10.3.

                  Conținutul de hidrocarburi policiclice aromatice (HPA) din proporția de uleiuri minerale ale unui produs trebuie să fie sub 3 % din greutatea acestuia.

                     Evaluare și verificare: Solicitantul trebuie să furnizeze documentația adecvată, fișe de date privind siguranța, fișe cu informații despre produs sau declarații, indicând fie conținutul de hidrocarburi policiclice aromatice, fie neutilizarea produselor care conțin uleiuri minerale.

            11.   Produse biocide sau biostatice

      Clorfenolii (sărurile și esterii acestora), PCB și compușii organostanici nu trebuie utilizați în timpul transportului sau depozitării produselor și semi-fabricatelor.

         Evaluare și verificare: Solicitantul furnizează o declarație de neutilizare a acestor substanțe sau compuși în firele textile, țesăturile și produsele finite. În cazul în care declarația sa este supusă verificării, se folosește următoarea metodă de încercare și următorul prag: o metodă adecvată de extracție, atunci când este posibil, derivare cu anhidridă acetică, determinare prin cromatografie capilară în fază lichidă-gazoasă cu detectare prin captură de electroni, valoare limită 0,05 ppm.
      12.   Decolorare sau depigmentare

      Nu se utilizează sărurile metalelor grele (cu excepția fierului) sau formaldehida pentru decolorare sau depigmentare.

         Evaluare și verificare: Solicitantul trebuie să prezinte o declarație de neutilizare.
      13.   Cântărire

      Nu se folosesc compuși ai ceriului pentru cântărirea firelor textile sau a țesăturilor.

         Evaluare și verificare: Solicitantul trebuie să prezinte o declarație de neutilizare.
      14.   Toate produsele chimice și preparatele chimice

      Nu se folosesc în preparate și nici nu intră în formule alchilfenoletoxilații (APEO), sulfonații liniari ai alchilbenzenului (LAS), clorura de bis(alchilstearină hidrogenată) dimetilamoniu (DTDMAC), clorura de dimetil distearil amoniu (DSDMAC), clorură de di(stearină solidificată) dimetilamoniu, acidul etilendiaminotetraacetic (EDTA) și acidul dietilentriaminopentaacetic (DTPA).

         Evaluare și verificare: Solicitantul trebuie să prezinte o declarație de neutilizare.
      15.   Detergenți, emolienți pentru materiale și agenți de chelatizare

      La toate siturile de procesare umedă, cel puțin 95 % (calculat ca greutate) din emolienții de materiale, agenții de chelatizare și din detergenți trebuie să fie suficient de degradabili sau eliminabili în stațiile de epurare a apelor reziduale.
      Fac excepție surfactanții din detergenți și din emolienții de materiale de la toate siturile de procesare umedă, care trebuie să prezinte biodegradabilitate finală aerobă.

         Evaluare și verificare: Termenul de „suficient de biodegradabil și eliminabil” este cel definit anterior pentru criteriul privind produsele auxiliare și agenții de finisare pentru fibre și fire textile. Solicitantul trebuie să furnizeze documentația adecvată, fișe de date privind siguranța, rapoarte de încercare și/sau declarații, indicând metodele de încercare și rezultatele acestora în conformitate cu valorile de mai sus și demonstrând îndeplinirea acestui criteriu pentru toți detergenții, emolienții și agenții de chelatizare utilizați.
      „Biodegrabilitate aerobă finală” trebuie interpretată în sensul stabilit în anexa III la Regulamentul (CE) nr. 648/2004 al Parlamentului European și al Consiliului (2). Solicitantul trebuie să furnizeze documentația adecvată, fișe de date privind siguranța, rapoarte de încercare și/sau declarații, indicând metodele de încercare și rezultatele acestora în conformitate cu valorile de mai sus și demonstrând îndeplinirea acestui criteriu pentru toți surfactanții din detergenții și emolienții de materiale utilizați.
      16.   Agenți de înălbire: excluderea agenților clorurați de la înălbirea firelor, materialelor și produselor finale

      Această cerință nu se aplică producției de fibre celulozice artificiale. (A se vedea criteriul 6.1).

         Evaluare și verificare: Solicitantul trebuie să furnizeze o declarație de neutilizare a agenților clorurați de înălbire.
      17.   Impurități în coloranți: Materiale colorante cu afinitate față de fibra textilă (solubile sau insolubile)

      Nivelul impurităților ionice din coloranții utilizați nu trebuie să depășească următoarele valori: Ag 100 ppm; As 50 ppm; Ba 100 ppm; Cd 20 ppm; Co 500 ppm; Cr 100 ppm; Cu 250 ppm; Fe 2 500 ppm; Hg 4 ppm; Mn 1 000 ppm; Ni 200 ppm; Pb 100 ppm; Se 20 ppm; Sb 50 ppm; Sn 250 ppm; Zn 1 500 ppm.
      Orice metal care face parte integrantă din molecula de colorant (de exemplu, coloranți pe bază de compuși metalici, anumiți coloranți reactivi etc.) nu se iau în considerare la evaluarea respectării acestor valori, care se referă exclusiv la impurități.

         Evaluare și verificare: Solicitantul trebuie să prezinte o declarație de conformitate.
      18.   Impurități în pigmenți: material colorant fără afinitate față de fibra textilă

      Nivelul impurităților ionice din pigmenții utilizați nu trebuie să depășească: As 50 ppm; Ba 100 ppm; Cd 50 ppm; Cr 100 ppm; Hg 25 ppm; Pb 100 ppm; Se 100 ppm Sb 250 ppm; Zn 1 000 ppm.

         Evaluare și verificare: Solicitantul trebuie să prezinte o declarație de conformitate.
      19.   Vopsire prin mordansare cu coloranți de crom

      Se interzice folosirea mordansării cu coloranți de crom.

         Evaluare și verificare: Solicitantul trebuie să prezinte o declarație de neutilizare.
      20.   Coloranți pe bază de complecși metalici:

      În cazul în care se folosesc coloranți cu conținut de compuși metalici pe bază de cupru, crom sau nichel:

                  20.1.

                  În cazul colorării celulozei, unde coloranții pe bază de compuși metalici fac parte din rețeta colorantului, sub 20 % din fiecare dintre coloranții pe bază de compuși metalici aplicați (calculați din cantitatea intrată în proces) sunt deversați în stații de epurare a apelor reziduale (în interiorul sau în afara fabricii).
                  În cazul tuturor celorlalte procese de colorare, unde coloranții pe bază de compuși metalici fac parte din rețeta colorantului, sub 7 % din fiecare dintre coloranții pe bază de compuși metalici (cantitatea intrată în proces) sunt deversați în stații de epurare a apelor reziduale (în interiorul sau în afara fabricii).
                  Solicitantul trebuie să prezinte fie o declarație de neutilizare, fie documentația sau rapoarte de încercare folosind următoarele metode de încercare: ISO 8288 pentru Cu, Ni; EN 1233 pentru Cr.

                  20.2.

                  Emisiile în apă după tratare nu trebuie să depășească: Cu 75 mg/kg (fibră, fir textil sau țesătură); Cr 50 mg/kg; Ni 75 mg/kg.

                     Evaluare și verificare: Solicitantul trebuie să prezinte fie o declarație de neutilizare, fie documentația sau rapoarte de încercare folosind următoarele metode de încercare: ISO 8288 pentru Cu, Ni; EN 1233 pentru Cr.

            21.   Coloranți azoici

      Nu se folosește nici un colorant azoic care poate produce prin scindare una dintre aminele aromatice următoare:

                  4-aminodiphenyl

                  (92-67-1)

                  Benzidine

                  (92-87-5)

                  4-chloro-o-toluidine

                  (95-69-2)

                  2-naphtylamine

                  (91-59-8)

                  o-amino-azotoluene

                  (97-56-3)

                  2-amino-4-nitrotoluene

                  (99-55-8)

                  p-chloroaniline

                  (106-47-8)

                  2,4-diaminoanisol

                  (615-05-4)

                  4,4′-diaminodiphenylmethane

                  (101-77-9)

                  3,3′-dichlorobenzidine

                  (91-94-1)

                  3,3′-dimethoxybenzidine

                  (119-90-4)

                  3,3′-dimethylbenzidine

                  (119-93-7)

                  3,3′-dimethyl-4,4′-diaminodiphenylmethane

                  (838-88-0)

                  p-cresidine

                  (120-71-8)

                  4,4′-oxydianiline

                  (101-80-4)

                  4,4′-thiodianiline

                  (139-65-1)

                  o-toluidine

                  (95-53-4)

                  2,4-diaminotoluene

                  (95-80-7)

                  2,4,5-trimethylaniline

                  (137-17-7)

                  4-aminoazobenzene

                  (60-09-3)

                  o-anisidine

                  (90-04-0)

                  2,4-Xylidine

                  2,6-Xylidine

         Evaluare și verificare: Solicitantul trebuie să prezinte declarația de neutilizare a acestor coloranți. În cazul în care declarația face obiectul unei verificări, se utilizează următorul standard = EN 14 362-1 și 2. (Notă: Sunt posibile rezultate fals pozitive în ceea ce privește prezența 4-aminoazobenzenului, astfel că se recomandă confirmarea acestora.)
      22.   Coloranți carcinogeni, mutageni sau toxici pentru reproducere

                  22.1.

                  Nu se folosesc următorii coloranți:

                              —

                              C.I. Basic Red 9

                              —

                              C.I. Disperse Blue 1

                              —

                              C.I. Acid Red 26

                              —

                              C.I. Basic Violet 14

                              —

                              C.I. Disperse Orange 11

                              —

                              C. I. Direct Black 38

                              —

                              C. I. Direct Blue 6

                              —

                              C. I. Direct Red 28

                              —

                              C. I. Disperse Yellow 3

                     Evaluare și verificare: Solicitantul trebuie să prezinte o declarație de neutilizare a acestor coloranți.

                  22.2.

                  Nu se permite utilizarea substanțelor colorante sau a formulelor de colorant care conțin peste 0,1 % din greutate substanțe cărora li s-au aplicat sau sunt susceptibile a li se aplica la momentul utilizării oricare dintre următoarele fraze de risc (sau combinații ale acestora):

                              —

                              R40 (probe limitate de efect carcinogen);

                              —

                              R45 (poate provoca cancer);

                              —

                              R46 (poate provoca modificări genetice ereditare);

                              —

                              R49 (poate cauza cancer prin inhalare);

                              —

                              R60 (poate afecta fertilitatea);

                              —

                              R61 (poate dăuna fătului);

                              —

                              R62 (posibil risc de afectare a fertilității);

                              —

                              R63 (posibil risc de a dăuna fătului);

                              —

                              R68 (posibil risc de efecte ireversibile),

                        în conformitate cu Directiva 67/548/CEE a Consiliului (3).

            Totodată, este posibil să se aibă în vedere clasificarea în conformitate cu Regulamentul (CE) nr. 1272/2008 al Parlamentului European și al Consiliului (4). În acest caz, nu se pot adăuga materiilor prime niciun fel de substanțe sau preparate cărora li s-au aplicat sau li se pot aplica la momentul utilizării următoarele fraze de risc (sau combinații ale acestora): H351, H350, H340, H350i, H360F, H360D, H361f, H361d, H360FD, H361fd, H360Fd, H360Df, H341.

         Evaluare și verificare: Solicitantul trebuie să prezinte o declarație de neutilizare a acestor coloranți.
      23.   Coloranți cu potențial iritant

      Nu se folosesc următorii coloranți:

                              —

                              C.I. Disperse Blue 3

                  C.I. 61 505

                              —

                              C.I. Disperse Blue 7

                  C.I. 62 500

                              —

                              C.I. Disperse Blue 26

                  C.I. 63 305

                              —

                              C.I. Disperse Blue 35

                              —

                              C.I. Disperse Blue 102

                              —

                              C.I. Disperse Blue 106

                              —

                              C.I. Disperse Blue 124

                              —

                              C.I. Disperse Brown 1

                              —

                              C.I. Disperse Orange 1

                  C.I. 11 080

                              —

                              C.I. Disperse Orange 3

                  C.I. 11 005

                              —

                              C.I. Disperse Orange 37

                              —

                              C.I. Disperse Orange 76
                              (denumit anterior Orange 37)

                              —

                              C.I. Disperse Red 1

                  C.I. 11 110

                              —

                              C.I. Disperse Red 11

                  C.I. 62 015

                              —

                              C.I. Disperse Red 17

                  C.I. 11 210

                              —

                              C.I. Disperse Yellow 1

                  C.I. 10 345

                              —

                              C.I. Disperse Yellow 9

                  C.I. 10 375

                              —

                              C.I. Disperse Yellow 39

                              —

                              C.I. Disperse Yellow 49

         Evaluare și verificare: Solicitantul trebuie să prezinte declarația de neutilizare a acestor coloranți.
      24.   Solvenți halogenați pentru poliester

      Nu se folosesc solvenți halogenați pentru poliester.

         Evaluare și verificare: Solicitantul trebuie să prezinte o declarație de neutilizare.
      25.   Tipărire

                  25.1.

                  Pastele de imprimerie utilizate nu trebuie să conțină peste 5 % compuși organici volatili (COV: orice compus organic care la 293,15 K are o presiune a vaporilor de 0,01 kPa sau superioară sau are o volatilitate corespunzătoare în anumite condiții de utilizare).

                     Evaluare și verificare: Solicitantul trebuie să prezinte fie o declarație prin care specifică faptul că nu s-au efectuat imprimări, fie documentația adecvată care demonstrează respectarea dispozițiilor și o declarație de conformitate.

                  25.2.

                  Nu este admisă imprimarea pe bază de plastisol.

                     Evaluare și verificare: Solicitantul trebuie să prezinte fie o declarație prin care se specifică faptul că nu s-au efectuat imprimări, fie documentația adecvată care demonstrează respectarea dispozițiilor și o declarație de conformitate.

            26.   Formaldehidă

      Cantitatea de formaldehidă liberă și parțial hidrolizabilă în produsul final nu trebuie să depășească 20 ppm în produsele pentru sugari și copii sub vârsta de 3 ani, 30 ppm pentru produse care vin în contact direct cu pielea și 75 ppm pentru toate celelalte produse.

         Evaluare și verificare: Solicitantul trebuie să prezinte fie o declarație prin care specifică faptul că nu au fost aplicate produse care conțin formaldehidă, fie un raport de încercare utilizând metoda de încercare EN ISO 14184-1.
      27.   Efluenți rezultați din prelucrarea umedă

                  27.1.

                  Conținutul CCO al apei reziduale provenite din stațiile de prelucrare umedă (cu excepția celor de spălare a lânii și de topire a inului), în momentul deversării în apele reziduale după tratament (în interiorul sau în afara stației), trebuie să fie sub 20 g/kg, exprimat ca medie anuală.

                     Evaluare și verificare: Solicitantul trebuie să prezinte documentația detaliată și rapoarte de încercare, utilizând metoda de încercare ISO 6060, prin care se demonstrează îndeplinirea acestui criteriu, împreună cu o declarație de conformitate.

                  27.2.

                  În cazul în care efluentul este tratat în interiorul stației și deversat direct în apă, acesta trebuie să aibă un pH între 6 și 9 (cu excepția cazului în care pH-ul apelor receptoare nu se înscrie în acest interval) și o temperatură sub 40 °C (cu excepția cazului în care temperatura apelor receptoare depășește această valoare).

                     Evaluare și verificare: Solicitantul trebuie să prezinte documentația detaliată și rapoarte de încercare, demonstrând respectarea acestui criteriu, împreună cu o declarație de conformitate.

            28.   Substanțe ignifuge

      În produs se pot folosi numai substanțe ignifuge care sunt chimic legate de fibra polimerică sau la suprafața fibrei (substanțe ignifuge reactive). În cazul în care substanțelor ignifuge utilizate li s-a aplicat vreuna din frazele R (de risc) enumerate în continuare, respectivele substanțe ignifuge trebuie, la utilizare, să își schimbe natura chimică astfel încât niciuna din frazele R enumerate mai sus nu mai este justificată. (Sub 0,1 % din substanțele ignifuge de pe fire sau materiale pot rămâne în forma anterioară aplicării.)

                  —

                  R40 (probe limitate de efect carcinogen);

                  —

                  R45 (poate provoca cancer);

                  —

                  R46 (poate provoca modificări genetice ereditare);

                  —

                  R49 (poate cauza cancer prin inhalare);

                  —

                  R50 (foarte toxic pentru organismele acvatice);

                  —

                  R51 (toxic pentru organismele acvatice);

                  —

                  R52 (dăunător pentru organismele acvatice);

                  —

                  R53 (poate avea efecte negative de durată asupra mediului acvatic);

                  —

                  R60 (poate afecta fertilitatea);

                  —

                  R61 (poate dăuna fătului);

                  —

                  R62 (posibil risc de afectare a fertilității);

                  —

                  R63 (posibil risc de a dăuna fătului);

                  —

                  R68 (posibil risc de efecte ireversibile),

            stabilite în Directiva 67/548/CEE.
      Se exclud substanțele ignifuge care sunt amestecate numai din punct de vedere fizic în fibra polimerică sau într-o husă textilă (substanțe ignifuge aditive).
      Totodată, este posibil să se ia în considerare clasificarea în conformitate cu Regulamentul (CE) nr. 1272/2008. În acest caz, nu se pot adăuga materiilor prime niciun fel de substanțe sau preparate cărora li s-au aplicat sau li se pot aplica la momentul utilizării următoarele fraze de risc (sau combinații ale acestora): H351, H350, H340, H350i, H400, H410, H411, H412, H413, H360F, H360D, H361f, H361d, H360FD, H361fd, H360Fd, H360Df, H341.

         Evaluare și verificare: Solicitantul furnizează o declarație care specifică faptul că nu s-au utilizat substanțe ignifuge aditive și indică substanțele ignifuge utilizate, dacă este cazul, și furnizează documentație (precum fișele de date privind siguranța) și/sau declarații care demonstrează că substanțele ignifuge în cauză îndeplinesc acest criteriu.
      29.   Finisaje anti-fetru

      Substanțele sau preparatele halogenate se aplică pe benzile de lână cardată și pe lâna tunsă.

         Evaluare și verificare: Solicitantul trebuie să prezinte o declarație de neutilizare (cu excepția utilizării pe benzi de lână cardată și pe lână tunsă).
      30.   Finisaje pentru materiale

      Cuvântul „finisaje” include toate tratamentele fizice și chimice care dau materialelor textile proprietăți specifice cum ar fi suplețe, rezistență la apă, facilitate de întreținere.
      Nu se permite utilizarea substanțelor de finisare sau a formulelor de finisare care conțin peste 0,1 % din greutate substanțe cărora li s-au aplicat sau li se pot aplica la momentul utilizării oricare dintre următoarele fraze de risc (sau combinații ale acestora):

                  —

                  R40 (posibil efect cancerigen, dovezi insuficiente);

                  —

                  R45 (poate cauza cancer);

                  —

                  R46 (poate provoca anomalii genetice ereditare);

                  —

                  R49 (poate cauza cancer prin inhalare);

                  —

                  R50 (foarte toxic pentru organismele acvatice);

                  —

                  R51 (toxic pentru organismele acvatice);

                  —

                  R52 (nociv pentru organismele acvatice);

                  —

                  R53 (poate provoca efecte adverse pe termen lung asupra mediului acvatic);

                  —

                  R60 [poate altera funcția de reproducere (fertilitatea)];

                  —

                  R61 (poate provoca efecte dăunătoare asupra copilului nenăscut, în timpul sarcinii);

                  —

                  R62 [posibil risc de alterare a funcției de reproducere (fertilității)];

                  —

                  R63 (posibil risc de efecte dăunătoare asupra copilului nenăscut, în timpul sarcinii);

                  —

                  R68 (posibil risc de efecte ireversibile),

            în conformitate cu Directiva 67/548/CEE.
      Totodată, este posibil să se ia în considerare clasificarea în conformitate cu Regulamentul (CE) nr. 1272/2008. În acest caz, nu se pot adăuga materiilor prime niciun fel de substanțe sau preparate cărora li s-au aplicat sau li se pot aplica la momentul utilizării următoarele fraze de pericol (sau combinații ale acestora): H351, H350, H340, H350i, H400, H410, H411, H412, H413, H360F, H360D, H361f, H361d, H360FD, H361fd, H360Fd, H360Df, H341.

         Evaluare și verificare: Solicitantul trebuie să prezinte fie o declarație care specifică faptul că nu s-au utilizat preparate de finisare, fie să indice preparatele utilizate și să prezinte documentația (precum fișele de date privind siguranța) și/sau declarații care demonstrează îndeplinirea acestui criteriu.
      31.   Materiale de umplere

                  31.1.

                  Materialele de umplere realizate din fibre textile trebuie să respecte criteriile privind fibrele textile (1-9), după caz.

                  31.2.

                  Materialele de umplere trebuie să îndeplinească criteriul 11, „Produse biocide sau biostatice”, și criteriul 26, „Formaldehidă”.

                  31.3.

                  Detergenții și alte substanțe chimice utilizate pentru spălarea materialelor de umplere (puf, pene, fibre naturale sau sintetice) trebuie să îndeplinească criteriul 14, „Substanțe chimice auxiliare” și criteriul 15 „Detergenți, emolienți și agenți de chelatizare”.

                     Evaluare și verificare: În conformitate cu indicațiile de la criteriile menționate.

            32.   Huse, laminate și membrane

                  32.1.

                  Produsele fabricate din poliuretan trebuie să îndeplinească criteriul stabilit la punctul 3.1 privind compușii organostatici și criteriul stabilit la punctul 3.2 privind emisiile în aer de diizocianați aromatici.

                     Evaluare și verificare: În conformitate cu indicațiile de la criteriile menționate.

                  32.2.

                  Produsele fabricate din poliester trebuie să îndeplinească criteriul stabilit la punctul 8.1 privind cantitatea de antimoniu și criteriul stabilit la punctul 8.2 privind emisiile de COV pe durata polimerizării.

                     Evaluare și verificare: În conformitate cu indicațiile de la criteriile menționate.

                  32.3.

                  Husele, laminatele și membranele nu se pot produce utilizându-se plastifianți sau solvenți cărora le-au fost atribuite sau li s-ar putea atribui la momentul aplicării oricare din următoarele fraze de risc (sau combinații ale acestora):

                              —

                              R40 (probe limitate de efect carcinogen);

                              —

                              R45 (poate provoca cancer);

                              —

                              R46 (poate provoca modificări genetice ereditare);

                              —

                              R49 (poate cauza cancer prin inhalare);

                              —

                              R50 (foarte toxic pentru organismele acvatice);

                              —

                              R51 (toxic pentru organismele acvatice);

                              —

                              R52 (dăunător pentru organismele acvatice);

                              —

                              R53 (poate avea efecte negative de durată asupra mediului acvatic);

                              —

                              R60 (poate afecta fertilitatea);

                              —

                              R61 (poate dăuna fătului);

                              —

                              R62 (posibil risc de afectare a fertilității);

                              —

                              R63 (posibil risc de a dăuna fătului);

                              —

                              R68 (posibil risc de efecte ireversibile),

                        în conformitate cu Directiva 67/548/CEE.

            Totodată, este posibil să se ia în considerare clasificarea în conformitate cu Regulamentul (CE) nr. 1272/2008. În acest caz, nu se pot adăuga materiilor prime niciun fel de substanțe sau preparate cărora li s-au atribuit sau li se pot atribui la momentul aplicării următoarele fraze de pericol (sau combinații ale acestora): H351, H350, H340, H350i, H400, H410, H411, H412, H413, H360F, H360D, H361f, H361d, H360FD, H361fd, H360Fd, H360Df, H341.

         Evaluare și verificare: Solicitantul trebuie să prezinte o declarație de neutilizare a acestor plastifianți sau solvenți.

                  32.4.

                  Emisiile de COV în aer nu trebuie să depășească 10 g C/kg.

                     Evaluare și verificare: Solicitantul trebuie să prezinte documentația detaliată și rapoarte de încercare, demonstrând îndeplinirea acestui criteriu, împreună cu o declarație de conformitate.

            33.   Utilizarea energiei și a apei

      Solicitantul trebuie să furnizeze date privind utilizarea apei și energiei la siturile de producție implicate în procesarea umedă.

         Evaluare și verificare: Solicitantul trebuie să prezinte informațiile menționate anterior.
      CRITERII DE ADECVARE PENTRU UTILIZARE
      Următoarele criterii se aplică fie firelor textile colorate și materialelor finale, fie produsului finit, asupra căruia s-au efectuat încercările necesare.
      34.   Modificări de dimensiune în timpul spălării și uscării

      Modificarea dimensiunilor după spălare și uscare nu trebuie să depășească:

                  —

                  plus sau minus 2 % pentru perdele și pentru țesături pentru mobilier detașabile și care pot fi spălate;

                  —

                  peste minus 8 % sau plus 4 % pentru alte produse țesute și produse rezistente nețesute, alte produse împletite sau pentru țesături din bumbac de tip prosop.

            Acest criteriu nu se aplică:

                  —

                  fibrelor sau firelor textile;

                  —

                  produselor etichetate în mod vizibil „exclusiv curățare chimică uscată” sau cu un text echivalent (în conformitate cu practica obișnuită de etichetare a acestor produse);

                  —

                  țesăturilor pentru mobilier care sunt detașabile și pot fi spălate.

         Evaluare și verificare: Solicitantul trebuie să furnizeze rapoarte de încercare folosind standardele EN ISO 63 30, ISO 5077, după cum urmează: 3 spălări la temperaturile indicate pe produs, cu uscare în uscător cu tambur după fiecare ciclu de spălare, cu excepția cazului în care pe produs sunt indicate alte metode de uscare.
      35.   Rezistența culorii la spălare

      Rezistența culorii la spălare trebuie să se situeze cel puțin între nivelurile 3-4 pentru modificarea culorii și cel puțin între nivelurile 3-4 pentru pete.
      Criteriul nu se aplică produselor etichetate „exclusiv curățare chimică uscată” sau cu un text echivalent (în conformitate cu practica obișnuită de etichetare a acestor produse), produselor albe sau celor neimprimate și necolorate sau țesăturilor pentru mobilier care nu pot fi spălate.

         Evaluare și verificare: Solicitantul trebuie să prezinte rapoarte de încercare folosind metoda de încercare EN: ISO 105 C06 (o singură spălare, la temperatura marcată pe produs, cu pulbere de perborat).
      36.   Rezistența culorii la transpirație (acidă, alcalină)

      Rezistența culorii la transpirație (acidă și alcalină) trebuie să se situeze cel puțin între nivelurile 3-4 (pentru modificarea culorii și pete).
      Cu toate acestea, nivelul 3 este admis în cazul materialelor de culoare închisă (intensitatea culorii > 1/1) din lână regenerată sau cu peste 20 % mătase.
      Criteriul nu se aplică produselor albe sau celor neimprimate și necolorate sau țesăturilor pentru mobilier, perdelelor sau textilelor similare destinate decorațiunilor interioare.

         Evaluare și verificare: Solicitantul trebuie să prezinte rapoarte de încercare folosind metoda de încercare EN: ISO 105 E04 (acidă și alcalină, comparație cu țesăturile multifibră).
      37.   Rezistența culorii la frecare umedă

      Rezistența culorii la frecare umedă trebuie să se situeze cel puțin între nivelurile 2-3. Cu toate acestea nivelul 2 este admis pentru denim colorat în indigo.
      Criteriul nu se aplică produselor albe sau celor neimprimate și necolorate.

         Evaluare și verificare: Solicitantul trebuie să prezinte rapoarte de încercare folosind metoda de încercare EN: ISO 105 X12.
      38.   Rezistența culorii la frecare uscată

      Rezistența culorii la frecare uscată trebuie să se situeze cel puțin la nivelul 4.
      Cu toate acestea un nivel 3-4 este admis pentru denim colorat în indigo.
      Criteriul nu se aplică produselor albe sau celor neimprimate și necolorate, perdelelor sau textilelor similare folosite în decorațiuni interioare.

         Evaluare și verificare: Solicitantul trebuie să prezinte rapoarte de încercare folosind metoda de încercare EN: ISO 105 X12.
      39.   Rezistența culorii la lumină

      Pentru țesăturile pentru mobilier, perdele și draperii, rezistența culorii la lumină trebuie să atingă cel puțin nivelul 5. Pentru toate celelalte produse, rezistența culorii la lumină trebuie să atingă cel puțin nivelul 4.
      Cu toate acestea, nivelul 4 este permis pentru materialele pentru mobilier, perdele și draperii de culoare deschisă (intensitatea culorii < 1/12) realizate în proporție de peste 20 % din lână sau alte fibre cheratinice, sau în proporție de peste 20 % din mătase, sau peste 20 % din in și alte fibre liberiene.
      Această cerință nu se aplică pânzei pentru saltele, huselor de protecție pentru saltele și lenjeriei.

         Evaluare și verificare: Solicitantul trebuie să prezinte rapoarte de încercare folosind metoda de încercare EN: ISO 105 B02.
      40.   Informații care figurează pe eticheta ecologică

      Caseta 2 de pe eticheta ecologică trebuie să conțină următorul text:

                  —

                  Încurajează utilizarea de fibre rezistente.

                  —

                  Durabil și de înaltă calitate.

                  —

                  Utilizare limitată de substanțe periculoase.

         Evaluare și verificare: Solicitantul trebuie să prezinte o mostră a ambalajului produsului, pe care să figureze eticheta, însoțită de o declarație de îndeplinire a acestui criteriu.

         (1)  JO L 189, 20.7.2007, p. 1.

         (2)  JO L 104, 8.4.2004, p. 1.

         (3)  JO 196, 16.8.1967, p. 1.

         (4)  JO L 353, 31.12.2008, p. 1.